Ńdɔ ebúg Ńtondôbə é ngázu kwí ábə ma nâ: 2Tə walúg mīníngá; tɔ mǎn fám tɔ mǎn mīníngá wǎyǐ kig bi dzyá é vóm hí. 3Amú Ńtondôbə a kɔ́bɔ ású é bān fám ai é bān bīníngá báyi byálī é vóm hí, ai bə́nyīá báyī bɔ́ byē ai bésīā bâyi bɔ́ byé é vóm hí naa: 4bâyi wú ású zie, təge ai nâ bə́ yon bɔ́ ngə́ ádzə̌b kīg bɔ́; bâyi vəŋan ékukǔn yā sí, okəŋ bítá ai zie ḿbyā byáyī bɔ́ mana, mim̀bim myábán myâyi bɔ̌ bīdí bí ánɔ̌n yā yób ai tsíd yā məfan. 5Owé, Ǹtondôbə a dzó nâ: tə wanyî é ndá bábɔ məyəb, tə wakə yón bod ngə́ áyēn bɔ̄ ngɔ́l amú mə̄ vaa yǎ mvɔ̄í dzama áyɔŋ dí, Ǹtondôbə énye a kɔ́bɔ, tɔ ngɔ́l fə dzam də́dā. 6Bənyiá bodo ai bɔ́ngɔ́ bâyi wú á ńnam hí təge ai é mod ǎ dzəb bɔ́, ngə́ á yōn bɔ̄; mod ǎ yǐ kig bálī ḿbǎg á nyɔ́l ngə́ á sōdē ésǐl ású dábán. 7Bâyǐ kig bə́g ḿbāŋála ású ényɔ́ á nə́ á məyəb, ngə́ ávɔ̄lī nye ǹnə́m ású áwú ziŋ; bâyǐ kig nyé nyūū kɔ́b evɔ́li ású ésīá ngə́ nyīá. 8Ńdɔ̄ fə tə wanyî é ndá yǎ bádzə̄me məbóg, nə́ ó kə tɔbɔ ai bɔ́ á tə́bə́le bidí ai mənyú. 9Amú éyə Ǹtondôbə Sabaod, Zambá Ísraɛ̂l a kɔ́bɔ̄ nâ: "Ma nyɔ́, māzu tə́lē á mís máán ai âbǒg dáán, ayéngá miǹtag ai məfon, biá bikud sí ású ḿkpámáŋ ńlúg ai ǹgál wōē. 10Éyɔŋ ǒ man yǎ kad áyɔŋ dí bíbúg bísə̄ bí, ngə́ bə́ sílí wā nâ: "Ású dzé Ńtondôbə ǎ kag bíā ábím mod amalá dí ná ? Evǔs dzáán é nə́ efé ? Zǎ ákyaí ńsə́m bī ngásə́m ábə Ǹtondôbə, Zambá wáán ?" 11Eyɔ̌ŋ te wǎyī bɔ́ yalan naa: "Ású bēsōá bə́ ngádzoge ma, Ǹtondôbə énye a kɔ́bɔ, bə́ ngátoŋ bəzambá bəfə́, bə́ syê bɔ́, bə́ lugǔ fə̄ bɔ́, ńdɔ̄ bə́ ngádzoge ma, təge nyiě áyə̄gə̄lə́ dáma. 12Ḿfág wáán, mí ngábɔ abé a lodo běsōá. Támân yén, mod ósə yǎ ábə̄ mínā a nyiŋ hə anə́ óyāg yā ḿbə̂ ǹnə́m wōē ó nə́, təge ma vógolo. Asú tē hḿ māyī mína vaa á ńnam hí, mə lómó mína á ńnam myǎyə̌m kig, tɔ mínā, tɔ běsōá; á wé, myǎyi syé bəzambá bə̄fə́, ai alú ai amǒs, amú māyǐ kīg fə̄ mína bǎd yén ngɔ́l."